SUP, svømning og styrkeløft. I alle tre discipliner har nordjyske atleter kunne hænge en guldmedalje om halsen efter årets danmarksmesterskab. I sidste uge blev DM-ugen afholdt i Aalborg. For første gang havde Dansk Idrætsforbund (DIF) valgt at samle danmarksmesterskaberne for hele 47 sportsgrene i den samme by og i det samme tidsrum. I alt skulle der uddeles 230 medaljesæt. TV2 Nord sendte masser af TV fra DM-ugen, og du kan se højdepunkterne herunder: Nu er medaljeoversigten blevet offentliggjort, og heraf fremgår det, at 19 af guldmedaljerne gik til atleter fra Region Nordjylland. Det gælder blandt andet i svømning, hvor syv guldmedaljer er gået til svømmetalenter fra Nordjylland. En af dem er Thea Søe Bach, der svømmer i Aalborg Svømmeklub. Hun er kåret som danmarksmester i disciplinerne 1500 meter fri samt 4 x 200 meter fri. Hun er glad for, at DM-ugen blev afholdt i Aalborg. Det fortalte hun TV2 Nord i forbindelse med DM-ugen: -	Jeg synes, det er megafedt. Vi plejer altid at skulle til Sjælland, så det er fedt, at vi kan holde det heroppe. Flest guldvindere fra Region Hovedstaden Særligt Region Hovedstaden har været god til at producere danmarksmestre. Ud af de 230 guldmedaljer gik 111 af medaljerne til atleter fra Region Hovedstaden, men der er kommet nye danmarksmestre i alle regioner: -	Vi kan se på medaljeoversigten, at hele Danmark er med til at producere guldvindere, og det undrer mig ikke – det gør mig glad, siger Hans Natorp, der er formand i DIF: -	Det er et bevis på, at talenter vokser og gror i alle hjørner af Danmark, fordi vi generelt har et utrolig rigt foreningsliv og nogle stærke frivillige, der hjælper med at få talenterne til at blomstre og vinde medaljer. Aalborg Kommune er vært for DM-ugen igen i 2023. Herefter vil værtskabet skifte mellem danske byer.

Referat:
Medaljehøsten er talt op efter DM-ugen i Aalborg. I alt blev 230 danmarksmestre kåret, og heraf er 19 fra Region Nordjylland.